Imeulme

**Imeulme** ehk **võluvik** (ka fantaasiakirjandus ingliskeelse *fantasy* eeskujul või muinasulme) on ulme alamžanr.

Nagu ulme üldse, kujutab ka imeulme maailma sellisena, nagu see ei ole (olnud). Erinevalt teadusulmest seletatakse imeulmes fantastilisi nähtusi teadusliku maailmapildi väliste nähtustega, näiteks maagia, nõiduse või muu imepärasega (nagu imemuinasjuttudes). Erinevalt õudusulmest ei ole teose eesmärk tekitada õudust.

Imeulme üheks peamiseks tunnuseks peetakse maagia kujutamist. Sellesse žanrisse kuuluvad tavaliselt teosed, kus esinevad pöialpoisid, lohed, ükssarvikud ja teised mütoloogilised olendid. Erandid on olukorrad, kus nende anatoomiat ja füsioloogiat käsitletakse põhjalikult &ndash; see muudab teose teadusulmeks. Imeulme alla kuuluvad harilikult ka need teosed, mille tegelaste seas on jumal, kurat või jõuluvana.

Imeulme tegevus toimub keskajas märksa sagedamini kui teadusulme puhul ning harva tulevikus. Teadusulmes kujutatakse tihti kõrgtehnoloogilist maailma ning imeulmes on keskkond enamasti madala tehnoloogiatasemega. See siiski ei ole reegel, mille järgi neid eristada saaks.

Mitmed imeulmeautorid mõtlevad välja maailma, kus hakkab toimuma terve romaani või filmisarja tegevus. Tuntud on näiteks Terry Pratchetti, Roger Zelazny ja J. R. R. Tolkieni loodud maailmad.

## Ajalugu
Žanri tekkest võib kõneleda seoses 19. ja 20. sajandi vahetusel ilmunud William Morrise ja Lord Dunsany raamatutega. Imeulme seikluslikuma suuna (*sword and sorcery*) pioneer oli Robert E. Howard. Esialgu avaldati imeulmet samades ajakirjades kui ulmet ning seda kirjutasid sageli samad autorid, näiteks Fritz Leiber ja L. Sprague de Camp. Imeulme ja eriti selle eepilisema suuna (*epic fantasy*) teetähiseks on J. R. R. Tolkieni "Sõrmuste isanda" triloogia. 1965. aastal ilmunud pehmes köites väljaanne saavutas USA ülikoolides kultusliku staatuse. Teos sai rohkelt jäljendajaid ning aitas kaasa ka vähem eepilise imeulme levikule. 1990. aastatel muutus populaarseks varasemast eepilisest fantaasiakirjandusest tumedama tooniga suund (*grimdark*).

## Piiritlemine

Imeulme ja selle paljude alamžanride tunnused on tekitanud pikki vaidluseid selle žanri piiritlemise kohta.

Ühest küljest on imeulme areng üsna selgesti ajalooliselt jälgitav. Mitmed autorid kasutavad varasemate kirjanike (eriti Tolkieni või R.E. Howardi) loodud karaktereid, süžee-elemente ja faabulat. Suurt mõju on avaldanud ka Joseph Campbelli monomüüdi käsitlus. Kirjastajad ja raamatukaupmehed kasutavad žanri suhtelist ühetaolisust oma toodete positsioneerimiseks: imeulmeteosed on tavaliselt hõlpsasti äratuntavad nii kaanekujunduse kui ka kaaneteksti järgi ning raamatupoodides paigutatakse need tavaliselt ulmekirjanduse riiulitele.

Teisalt tekitab imeulmes kõige rohkem probleeme žanriulme formaalne piiritlemine piiripealse ulmega, eriti maagilise realismiga. Maagilises realismis on küll tugev üleloomulik komponent, kuid selle eesmärk on tuua lugeja ajaloolis-mütoloogiliste kujundite maailma, mis võib olla tihedalt seotud kindla reaalse paiga või piirkonnaga (tellurism). Nii tekib ajaloolise, individuaalse ja materiaalselt konkreetse maailma tihe põiming. 

Imeulme tegevuspaik on tihti meie maailmast eraldatud sekundaarne maailm (Ursula K. Le Guini "Meremaa"). Seos seisneb vaid kommunikatsioonis ning põhilised sündmused toimuvad müütilises või muinasjutulises keskkonnas (C. S. Lewise "Narnia kroonikad"). Mõnikord paigutatakse fantastilised elemendid ka meie maailma, kuid need on arendatud märksa ulatuslikumalt kui maagilises realismis (näiteks C. de Linti linnafantaasiates). Samas toimub *low fantasy* ka meie maailmas, kus fantastilised elemendid on olemas, kuid neid ei arendata nii põhjalikult. 

Imeulme sarnaneb üleloomulike elementide poolest muinasjuttudega, kuid erinevalt folkloorist on imeulmel tuvastatav autor. Samuti on imeulme vorm reprodutseeritav, eelkõige kirjalik, samas kui rahvalooming levib suulise pärimuse kaudu. Seetõttu ei peeta muinasjutte, muistendeid ja mütoloogiat imeulmeks, küll aga kuuluvad selle alla kunstmuinasjutud. Kui imeulme folkloorseks vasteks võib pidada imemuinasjuttu, siis maagilise realismi puhul kinnismuistendit.

## Alamžanrid

### Mõõga ja maagia lood (''sword and sorcery'')
Mõõga ja maagia lood on seikluslikud jutustused, mille konflikt on piiratum kui eepilises fantaasiakirjanduses. Nende lugude kangelane on tavaliselt füüsiliselt tugev ning maagiat kasutavad peamiselt negatiivsed tegelased. Tegevus toimub sageli meie maailma eelajaloolises keskkonnas.

### Eepiline fantaasia (''epic fantasy'')
Eepilise fantaasiakirjanduse alla kuuluvad eepilise haardega lood, mis leiavad tavaliselt aset minevikus. Selle tunnused on maagilised olendid, imevõimed, mis esinevad loos algusest peale, hea ja kurja võitlus ning selgelt eristuvad traditsioonilised karakterid.

Eepiline fantaasia on laiahaardelisem kui kõrgfantaasia, sest teose sündmustik võib puudutada tervet maailma või universumi. Kõik eepilised fantaasiad on ühtlasi ka kõrgfantaasiad. Sageli ilmuvad need teosed triloogiate või sarjadena. Tegevus toimub pika ajaperioodi jooksul ning leiab aset autori loodud ainulaadses maailmas või universumis.

Ajalooliselt on eepiline fantaasia arenenud välja eepostest: ingliskeelne sõna *epic* tähendab nii "eepost" (suurt jutustavat värssteost) kui ka "eepilist" (jutustavat). Paljusid eeposeid peetakse tänapäeva fantaasiakirjanduse alustekstideks. Žanr sai eriti populaarseks 2000. aastatel, kui valmisid J. R. R. Tolkieni teosel "Sõrmuste isand" põhinevad filmid. Just see sari on mänginud eepilise fantaasia kujunemisel väga olulist rolli.

Tuntuimad eepilise fantaasia teosed on Christopher Paolini sari "Pärand", C. S. Lewise sari "Narnia kroonikad" ja J. R. R. Tolkieni sari "Sõrmuste isand". On arutletud, kuidas liigitada George R. R. Martini sarja "Jää ja tule laul". Kuigi selles on mitmeid eepilise fantaasia tunnuseid, on sealt puudu näiteks kangelane ja vaenlane ning hea ja kurja klassikaline võitlus. "Jää ja tule laulu" on nimetatud ka eepilise fantaasia piire ületavaks teoseks.

### Kõrgfantaasia (''high fantasy'')
Kõrgfantaasia mõiste võttis kasutusele Lloyd Alexander 1971. aastal ühes oma essees. Kõrgfantaasia tegevus toimub teisestes ehk väljamõeldud maailmades, mitte tegelikus maailmas või universumis. Maailmad on autorite loodud ning neis kehtivad omad reeglid. Tavaliselt esinevad kõrgfantaasia teosed triloogia või sarjana ning tegevus hõlmab pikka ajaperioodi. Žanrile on omased detailsed maagiasüsteemid, üleloomulikud võimed, suur tegelaste hulk ja põhjalikult kujutatud maailm.

Kõrgfantaasia erineb eepilisest fantaasiast selle poolest, et keskendub rohkem tegelaste arengule. Kõrgfantaasia ei pea olema eepiline, kuid kõik eepilised fantaasiad kuuluvad ühtlasi kõrgfantaasia alla.

Tuntuimad kõrgfantaasia teosed on J. R. R. Tolkieni triloogia "Sõrmuste isand", Brandon Sandersoni sari "Stromlight Archive" ja George R. R. Martini sari "Jää ja tule laul". Martini menusarja võib samuti pidada kõrgfantaasiaks: kuigi maagiaelemente on vähe, on need siiski olemas ning tegevus toimub autori loodud maailmas.

### Madalfantaasia ''(low fantasy'')
Madalfantaasia on tihedalt seotud kõrgfantaasiaga. Seda žanrit iseloomustavad üleloomulikud sündmused, mis toimuvad tavamaailmas. Suurim erinevus madal- ja kõrgfantaasia vahel on tegevuskoht. Madalfantaasia leiab aset planeedil Maa ning kujutatud maailm allub realistlikele füüsikaseadustele.

Tuntuimad madalfantaasia teosed on Neil Gaimani "Ameerika jumalad", Diana Gabaldoni "Võõramaalane" ja J. K. Rowlingu "Harry Potter". Viimane liigitatakse madalfantaasia alla, kuna tegevus toimub tänapäeva maailmaga sarnases keskkonnas, mitte täiesti uues väljamõeldud maailmas.

### Linnafantaasia (''urban fantasy'')
Linnafantaasia on imeulme alamžanr, mille tegevus toimub tänapäevases linnakeskkonnas. Mõnikord kasutatakse seda nimetust ka tänapäeva maailmas toimuvate lugude kohta sõltumata sellest, kas tegevus toimub linnas või mujal.

### Koomiline fantaasiakirjandus (''comic fantasy'')
Koomilise fantaasiakirjanduse eesmärk on lugeja naerma ajada. Sellised teosed toimuvad enamasti sekundaarsetes maailmades ja parodeerivad erinevaid imeulme alamžanre.

### ''Grimdark''
*Grimdark* on alates 1990. aastatest välja kujunenud süngetooniline imeulme suund. Žanri üks teetähis on George R. R. Martini eepiline sari "Jää ja tule laul", kuid sellesse suunda kuuluvad ka muud süngema tooniga imeulmeteosed, mis ei pruugi kuuluda eepilise fantaasia hulka. Terminile *grimdark* puudub eestikeelne vaste.

## Viited